Sagunt inicia la setmana dels Ludi Saguntini
08 d’abril 2019

L’edició de 2019 dels Ludi Saguntini ha començat hui, dilluns 8 d’abril, a Sagunt amb l’obertura de les activitats de la XXI edició dels tallers dedicats a la cultura grega i romana clàssica i amb les primeres obres de teatre del XXIII Festival de Teatre Grecollatí.

La plaça Cronista Chabret, la Domus Baebia i la plaça Major, s’ompliran fins divendres 12 d’abril de tallers de cultura clàssica que estaran oberts a tot el públic, especialment a l’alumnat, per donar a conèixer, entre d’altres, la indumentària romana i grega, els mosaics, els jocs romans o l’epigrafia i l’escriptura clàssica, així com es realitzaran visites a la Plaça dels Déus o al Museu de l’Escena Grecollatina i com a novetat s’inclourà un taller de realitat virtual realitzat pel Cefire. ​  

![](/media/npqh3ykj/67_c_ludi-2019_02.jpg) 

![](/media/dbwbmwql/67_c_img_2229.jpg)  
  

D’altra banda, el XXIII Festival de Teatre Grecollatí portarà enguany un total de nou obres de diferents autors clàssics al Teatre Romà en diferents sessions tant de matí com de vesprada. _Troyanas_ d’Eurípides i _Nubes_ d’Aristòfanes són les obres que han obert l’edició d’enguany, interpretades hui dilluns pel Grup In Albis. Dimarts serà el torn del Grup Noite Bohemia que posarà en escena les obres _Bacantes_ d’Eurípides a les 12 hores i _Anfitrión_ de Plaute a les 16.30 hores. El Grup Balbo serà l’encarregat dimecres d’interpretar les obres _Áyax_ de Sófocles a les 12 hores i _Rudens_ de Plaute a les 16.30 hores. Dijous hi haurà una sessió doble al matí (a les 10 i a les 12 hores) de l’obra de Sòfocles _Edipo rey_ per part del Grup Komos, qui interpretarà _Tesmaforias_ d’Aristòfanes a les 16.30 hores. Per últim, serà el Grup Helios l’encarregat de posar en escena _El Gorgojo_  de Plaute, divendres a les 12 hores.  

  

La setmana dedicada a la cultura clàssica conclourà divendres, 12 d’abril, a les 11.30 hores amb una Pompa que recorrerà el centre històric de la ciutat.

![](/media/diofzffd/67_c_img_2312.jpg)  
![](/media/1avdgh5y/67_c_img_2354.jpg)  
  

A l’obertura dels Ludi Saguntini han assistit el conseller d’Educació, Investigació, Cultura i Esports, Vicent Marzà; l’alcalde de Sagunt, Quico Fernández; el regidor de Cultura i d’Educació, José Manuel Tarazona; així com representants de Ludere et Discere, de Prosopon i membres de la Corporació Municipal.

 El conseller Marzà ha manifestat que vindre a Sagunt i disfrutar dels Ludi “**és un luxe per a una persona que estima l’educació i els projectes pedagògics que neixen des de baix, des de les entitats, des dels centres educatius, pel professorat o pel voluntariat**”. Marzà ha donat les gràcies pel treball durant tants anys en la mateixa línia “**ja que no és gens fàcil i menys fer-ho des de la voluntarietat, clar exemple d’allò que volem en la educació**”. Per al conseller, este projecte servix per a transformar i millorar la vida de la gent i per a aprendre del passat i a partir d’ell projectar-nos cap al futur amb experiències pedagògiques que enriqueixen la vida de l’alumnat des de ben menuts. A més, ha donat l’enhorabona a l’Ajuntament de Sagunt per l’aposta que fa per la cultura, “**mostra d’això és que enguany heu sigut Capital Cultural Valenciana i per organitzar este tipus d’activitats que traspassen l’aula i fan que hi participe tanta gent de diferents llocs per disfrutar de la cultura clàssica**”.

L’alcalde de Sagunt, Quico Fernández, ha destacat estes activitats com un projecte educatiu “**que té la virtut de col·laboració entre instituts, la universitat i institucions com la Generalitat o el propi Ajuntament de Sagunt i que suposa que centenars de voluntaris ajuden perquè els Ludi Saguntini siguen possibles**”. L’alcalde ha remarcat que per a la ciutat “**és un orgull albergar este projecte didàctic de la cultura clàssica i referent mundial que durant una setmana ompli de vida la ciutat perquè pràcticament són 18.000 jóvens els que venen a Sagunt per a conèixer més a prop la cultura romana i grega clàssica**”.  

El membre de Ludere et Discere, una de les entitats que organitzen este esdeveniment, José Manuel Rubio, ha recordat que estes activitats que durant uns anys es feien només durant esta setmana, “**ara ja tenen una seu permanent en la Domus Baebia, però que és durant esta mateixa setmana des de fa 21 anys que es trauen al carrer gràcies a la implicació del professorat i de l’alumnat que són els monitors dels diferents tallers**”. Rubio ha volgut agrair, també, la col·laboració de les institucions per poder dur a terme este esdeveniment des de fa més de vint anys.​  

Per altra banda, la presidenta de Prosopon Sagunt, Isabel Pérez, ha afirmat que cada dia vora 1.200 persones contemplaran les obres al Teatre Romà de Sagunt “**en una setmana de festa de la cultura clàssica que durant tot l’any preparem el professorat voluntari de llatí i grec i altres companys que ens ajuden, així com alumnes que voluntàriament ajuden perquè el festival ixca endavant**”. Durant esta setmana, “**mostrem que les nostres matèries continuen existint i estan vives, però necessiten un suport per part de les institucions per a que continuen estant en el currículum de la nostra joventut ja que aporten, entre altres coses, reflexió**”, ha manifestat la presidenta, qui també ha recordat que Sagunt és un referent únic en tot Espanya i Europa ja que tot el que ací es fa no es fa a cap altra ciutat de les 17 seus que Prosopon té a l’estat.  

  

![](/media/1ugbux10/67_c_img_2333.jpg)  
![](/media/awlehxkl/67_c_img_2361.jpg)  

​

*   [](http://www.facebook.com/sharer.php?u=https://aytosagunto.es/va/actualitat/sagunt-inicia-la-setmana-dels-ludi-saguntini/ "Facebook")
*   [](http://twitter.com/share?url=https://aytosagunto.es/va/actualitat/sagunt-inicia-la-setmana-dels-ludi-saguntini/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-inicia-la-setmana-dels-ludi-saguntini/ "Linked In")
*   [](mailto:?body=https://aytosagunto.es/va/actualitat/sagunt-inicia-la-setmana-dels-ludi-saguntini/)